ქალაკოდა
ქალაკოდა (ლათ. Arum orientale) — მრავალწლოვანი ტუბერიანი ბალახოვანი მცენარე ნიუკასებრთა ოჯახისა. აქვს დიდი ზომის, შუბისებური ან ისრისებური ფოთლები, საყვავილე ღერო უფრო მოკლეა, ვიდრე ფოთლის ყუნწი. საბურველი ფართოკვერცხისებური, წაწვეტებული, თეთრი, ზურგზე – მომწვანო. ნაყოფი მუქი წითელია, ნარინჯისფერი. ყვავის და ნაყოფმსხმოიარობს აპრილ-ივნისში. გავრცელებულია თითქმის მთელ კავკასიაში, ევროპასა და მცირე აზიაში. გვხვდება მთელ საქართველოში. იზრდება ტყეებში, ტყისპირებში, ბუჩქნარებში, ნაკადულების პირებზე. მცენარე აღწერილია საქართველოდან.